**בנות יקרות**- כדי להקל עליכן, אני מצרפת סיכום של הנקודות העיקריות בפרקים יא-יב. (בסוגריים הוספתי תזכורת לפרשנות והעמקה שעליכן לדעת). חזרה על האותיות המרובעות בלבד תיתן לכן את רצף הסיפור בפשט, חזרה עם ההערות שבסוגריים תסייע לכן לחזור על הפרשנות הנלמדת.

סיכום זה לא מחליף את החזרה על הפרק מתוך החומש, ואת המעבר על דף העבודה, אלא בא כתוספת.

המורה אילה.

***פרק י"א:***

שלמה נושא נשים נכריות רבות. (מטרת לקיחת הנשים- כלי יקר: סיבה רוחנית, מלב"ים: סיבה מדינית) לעת זקנתו של שלמה נשים אלה "מטות את לבבו"- הן עובדות ע"ז, ושלמה לא מוחה בהן, הנביא מחמיר עם שלמה וכותב כאילו הוא עצמו עבד ע"ז. (1. הוכחות לכך שלא עבד ע"ז ממש, 2. השוואה למשפט המלך).

ה' אומר לשלמה: כיוון שעזבת אותי ולא שמרת את בריתי וחוקותי, אף שנגליתי אליך פעמיים, והזהרתי אותך על שמירת בריתי, אני קורע את הממלכה מעליך ונותן אותה לעבדך. אך לא אעשה זאת בימיך, אלא בימי בנך, וזאת בזכות דוד אביך; בנוסף, לא אקח ממך את כל הממלכה, שבט אחד אשאיר בידיך- למען דוד ולמען ירושלים. (מלבי"ם- 1. מידה כנגד מידה 2. ההבטחה לדוד שבנו ימלוך- לא תלוי במעשים, ההבטחה לשלמה שבניו ימלכו אחריו- תלויה בשמירת התורה 3. תגובת שלמה...).

למלכות שלמה קמים מתנגדים מעמים אחרים- "שטנים" (בניגוד לכתוב בפרק ה') המתנגדים הם : הדד האדומי ורזון בן אלידע הארמי. נשים לב שמתנגדים אלה "נוצרו" כבר בימי דוד, אך לא פגעו בישראל עד ששלמה חטא (מלבי"ם- למה קם דווקא עכשיו? סיבתיות כפולה).

לשלמה יש עבד בשם: ירבעם בן נבט והוא מורד בשלמה. ירבעם הוא "גיבור חייל" וממונה על גביית המיסים מבני יוסף. העילה למרד- בניית המילוא (2 פירושים- רש"י ודעת מקרא).

אחיה השילוני פוגש את ירבעם בשדה כשהוא לבוש שמלה חדשה. הם נמצאים לבד ואחיה קורע 12 חתיכות משמלתו של ירבעם, נותן לירבעם 10 חתיכות ואומר לו שהוא מקבל את המלוכה במקום שלמה והוא ימלוך על 10 שבטים, בגלל ששלמה לא הולך בדרך ה'. שלמה בכל זאת יקבל חלק אחד וזאת בזכות דוד אביו. בנוסף, הממלכה לא תתחלק בזמן שלמה אלא אחריו וגם זה בזכות דוד. (משמעות קריעת השמלה- 2 דעות)

אחיה גם מזהיר את ירבעם שלא יחטא ואם ילך בדרך ה' – ה' יהיה איתו (מתי התרחשה הנבואה?).

שלמה רוצה להרוג את ירבעם (כדין מורד במלכות, או, ע"פ אברבנאל, כדי למנוע את קיום הנבואה) וירבעם בורח אל שישק מלך מצרים, עד מות שלמה.

סה"כ, שלמה מלך על ישראל 40 שנה (כמו דוד אביו) וכשנפטר, נקבר בעיר דוד.

אחרי שלמה, רחבעם בנו לוקח את המלוכה.

***פרק י"ב:***

עם ישראל מגיע לשכם על מנת להמליך את רחבעם (מלבי"ם: מדוע היה צריך להמליך אותו?, מקום ההמלכה)

עם ישראל, ובראשם ירבעם- שהושב ממצריים (למה דווקא ירבעם?) מבקש מרחבעם להקל בעול המיסים שהיה עליהם בתקופת שלמה, אביו (מצודת דוד: מדוע לא התלוננו בימי שלמה?).

רחבעם מבקש מהם להמתין 3 ימים לתשובתו. הוא ("המלך רחבעם") מתייעץ עם זקני העם שעבדו את שלמה איך לענות לעם (מלבי"ם: איך לענות, ולא מה לענות.) והם מייעצים לו להיות טוב אל העם וכך העם יאהב אותו ולא ימרוד בו.

רחבעם לא מקשיב לעצתם והולך לילדים (אין הכוונה לילדים ממש אלא לאנשים צעירים יותר מהזקנים) ושואלם כיצד לנהוג. אומרים לו הילדים שיקשה עוד יותר את העול ויכביד על העם. (מלבי"ם- עצה של שטות) רחבעם מקשיב בקולם וכשהוא בא לעם הוא אומר להם: "אבי הכביד את עֻלכם ואני אוסיף על עֻלכם, אבי ייסר אתכם בשוטים ואני אייסר אתכם בעקרבים" (מצודת דוד: לא מבין את ההבדל בין מעלתו למעלת אביו) הכתוב מוסיף את הסיבה האלוקית לכך: "כִּי הָיְתָה סִבָּה מֵעִם ה'..." (סיבתיות כפולה).

העם מואס במלכותו של רחבעם. (1. תגובת העם נחלקת לשלוש, פירוש הרד"ק ופירוש האברבנאל, 2. דעת מקרא- ניגוד לפרק ח').

רחבעם שולח את אדורם, המופקד על המס, לגבות את המס מהעם (מלבי"ם- בכך הביא לפירוד המלא), העם כועס, רוגם אותו באבנים וממיתו. רחבעם בורח במרכבתו לירושלים.

עם ישראל ממליך את ירבעם; שבט יהודה- שבטו של רחבעם, ושבט בנימין, המשיכו ללכת אחרי רחבעם.

רחבעם רוצה להילחם בעם שעוזב אותו. ה' אומר לנביא שמעיה שיאמר לרחבעם שלא יילחמו זה בזה כי פילוג הממלכה זהו רצון ה'. שמעיה מוסר את הנבואה לעם והם לא יוצאים למלחמה.

ירבעם בונה את שכם בהר אפרים ואת פנואל. (מלבי"ם- מעיד על חוסר ביטחון) ירבעם חושש שעמ"י יעלה לירושלים על מנת להקריב קורבנות בביהמ"ק ואז, רחבעם ישפיע עליהם שיחזרו אליו(רד"ק) ולכן, הוא עושה מספר דברים:

1. הוא בונה שני עגלי זהב לעבודת ה' שמטרתם פוליטית – למנוע מהעם לעלות לביהמ"ק שבירושלים ירבעם מעמיד את העגלים בבית אל ובדן. (מדוע דווקא עגלים?)
2. ירבעם בונה "בית במות", וממנה כוהנים מ"קצות העם"- ולא משבט לוי. (רלב"ג: 1. לרצות את העם, 2. הכהנים משבט לוי לא רצו לעבוד ע"ז, דברי הימים: לא הסתפק בכך, אלא גם גרשם מנחלתם).
3. ירבעם ממציא וחוגג חג חדש בט"ו חשוון (רלב"ג: מה המטרה?), בו הוא מקטיר על המזבח שבנה בבית אל.

(מדוע ישראל הסכימו ללכת אחרי מעשיו של ירבעם? רלב"ג ומלבי"ם)

מחברת הדפים אודליה הדסי אולפנת אורות מודיעין